Document ID: 32002R0252

Κανονισμός (ΕΚ) αριθ. 252/2002 της Επιτροπής
της 11ης Φεβρουαρίου 2002
κατά παρέκκλιση του κανονισμού (ΕΚ) αριθ. 1291/2000 όσον αφορά τα πιστοποιητικά εξαγωγής που εκδίδονται στην Αυστρία στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 2345/2001 της Επιτροπής(2), και ιδίως το άρθρο 29 παράγραφος 2 και το άρθρο 41,
Εκτιμώντας τα ακόλουθα:
(1) Ο κανονισμός (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(3), όπως τροποποιήθηκε από τον κανονισμό (ΕΚ) αριθ. 2299/2001(4), προβλέπει, στο άρθρο 8 παράγραφος 2, ότι το πιστοποιητικό εξαγωγής δημιουργεί την υποχρέωση να εξαχθεί, κατά τη διάρκεια ισχύος του, η συγκεκριμένη ποσότητα των εν λόγω προϊόντων.
(2) Ο κανονισμός (ΕΚ) αριθ. 1445/95 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 2492/2001(6), θεσπίζει τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος.
(3) Κατόπιν της εκδήλωσης του πρώτου κρούσματος σπογγώδους εγκεφαλοπάθειας βοοειδών που διαπιστώθηκε στην Αυστρία στις 7 Δεκεμβρίου 2001, τα υγειονομικά μέτρα που έλαβαν οι αρχές ορισμένων τρίτων χωρών ως προς τις εξαγωγές βοοειδών και βοείου κρέατος έχουν βλάψει σοβαρώς τα οικονομικά συμφέροντα των εξαγωγέων. Η τοιουτοτρόπως διαμορφωθείσα κατάσταση έχει πλήξει τις δυνατότητες εξαγωγών.
(4) Κρίνεται, επομένως, αναγκαίο να περιοριστούν αυτές οι επιζήμιες συνέπειες δίνοντας στους εμπορευόμενους τη δυνατότητα, κατά παρέκκλιση του άρθρου 8 παράγραφος 2 του κανονισμού (ΕΚ) αριθ. 1291/2000, να ακυρώνουν ορισμένα πιστοποιητικά εξαγωγής, εφόσον αποδεικνύουν ότι δεν δύνανται να τα χρησιμοποιούν.
(5) Πρέπει να επωφεληθούν του μέτρου αυτού μόνον όσοι εμπορευόμενοι δύνανται να αποδείξουν, ιδίως με βάση τα έγγραφα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89 του Συμβουλίου(7), όπως τροποποιήθηκε τελευταία από τον κανονισμό (ΕΚ) αριθ. 3235/94(8), ότι δεν ήταν σε θέση να διενεργήσουν τις εξαγωγές λόγω των προαναφερθέντων περιστάσεων και ότι, ιδίως, τα πιστοποιητικά είχαν ζητηθεί για την πραγματοποίηση εξαγωγών προς τις τρίτες χώρες που έχουν εγκρίνει περιοριστικά υγειονομικά μέτρα.
(6) Λόγω των σημειούμενων εξελίξεων, επιβάλλεται η άμεση έναρξη ισχύος του παρόντος κανονισμού.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ο παρών κανονισμός εφαρμόζεται στα προϊόντα που αναφέρονται στο άρθρο 1 παράγραφος 1 του κανονισμού (ΕΚ) αριθ. 1254/1999 για τα οποία το πιστοποιητικό εξαγωγής που αναφέρεται στο άρθρο 29 παράγραφος 1 δεύτερο εδάφιο του εν λόγω προαναφερθέντος κανονισμού έχει εκδοθεί στην Αυστρία.
2. Ο παρών κανονισμός εφαρμόζεται μόνον εφόσον ο ενδιαφερόμενος εξαγωγέας φέρει απόδειξη, που να γίνεται δεκτή από τις αρμόδιες αρχές, ότι δεν ήταν σε θέση να διενεργήσει τις εξαγωγές λόγω των υγειονομικών μέτρων που έλαβαν οι αρχές των τρίτων χωρών προορισμού μετά από τη διαπίστωση κρούσματος σπογγώδους εγκεφαλοπάθειας των βοοειδών στην Αυστρία στις 7 Δεκεμβρίου 2001.
Η εκτίμηση των αρμόδιων αρχών βασίζεται ιδίως στα εμπορικά έγγραφα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89.
Άρθρο 2
Κατά παρέκκλιση του άρθρου 8 παράγραφος 2 του κανονισμού (ΕΚ) αριθ. 1291/2000, κατόπιν αιτήσεως του κατόχου, τα πιστοποιητικά εξαγωγής που εκδόθηκαν κατ' εφαρμογή του κανονισμού (ΕΚ) αριθ. 1445/95, για τα οποία είχε κατατεθεί αίτηση το αργότερο έως τις 14 Δεκεμβρίου 2001, με εξαίρεση τα πιστοποιητικά η διάρκεια ισχύος των οποίων έληξε πριν από την 1η Δεκεμβρίου 2001, ακυρώνονται και αποδεσμεύεται η σχετική εγγύηση. Η απόφαση ακύρωσης περιορίζεται στην ποσότητα του προϊόντος η οποία δεν έχει εξαχθεί.
Άρθρο 3
Η Αυστρία ανακοινώνει κάθε Πέμπτη τις ποσότητες των προϊόντων οι οποίες, κατά τη διάρκεια της προηγούμενης εβδομάδας αποτέλεσαν αντικείμενο της ακύρωσης που αναφέρεται στο άρθρο 2, προσδιορίζοντας την ημερομηνία έκδοσης των πιστοποιητικών και τη σχετική κατηγορία.
Άρθρο 4
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Φεβρουαρίου 2002.

Labels: 17
0
3
6
18